b'\n_START_ARTICLE_\nAwaiting Your Reply\n_START_SECTION_\n\xc3\x84\xc3\xa4nityshistoria\n_START_PARAGRAPH_\nLaulaja-kitaristi Glenn Kaiserin mukaan Awaiting Your Reply \xc3\xa4\xc3\xa4nitettiin kahdeksan tuhannen dollarin budjetilla Illinoisin Hedden West Studiosissa kahden viikon per\xc3\xa4tt\xc3\xa4isiss\xc3\xa4, y\xc3\xb6n yli kest\xc3\xa4viss\xc3\xa4 \xc3\xa4\xc3\xa4nityssessioissa. Jokainen levy-yhti\xc3\xb6 Yhdysvalloissa ja Yhdistyneess\xc3\xa4 kuningaskunnassa kielt\xc3\xa4ytyi julkaisemasta albumia kunnes lopulta riippumaton Star Song Records kirjoitti yhtyeelle levytyssopimuksen. Sopimus teki yhti\xc3\xb6n kuuluisaksi ja pian yhden isoimmista riippumattomista kristillisess\xc3\xa4 teollisuudessa, sill\xc3\xa4 albumi oli l\xc3\xa4ht\xc3\xb6arvioihin n\xc3\xa4hden myyntimenestys. Awaiting Your Reply on aikansa standardeilla uraauurtava kristillinen albumi ja aiheutti toisaalta huomattavaa kiistaa kristittyjen musiikkikriitikkojen joukossa, jotka eiv\xc3\xa4t n\xc3\xa4hneet sopivana, ett\xc3\xa4 Led Zeppelin -vaikutteiseen heavy metaliin / hard rockiin sekoitettiin kristillisi\xc3\xa4 sanoituksia. Kristilliset kirjakaupat myiv\xc3\xa4t albumia tiskin alta, koska kansikuvaa pidettiin liian kiistanalaisena myyt\xc3\xa4v\xc3\xa4ksi avoimesti. Resurrection Band ei tiett\xc3\xa4v\xc3\xa4sti edes yritt\xc3\xa4nyt suunnata albumia musiikkeineen ja kansitaiteineen kristitylle yleis\xc3\xb6lle vaan yhtye halusi tavoittaa alkuvaiheissaan olevan metallimusiikin yleis\xc3\xb6\xc3\xa4. Kiistanalaisuudestaan huolimatta Awaiting Your Reply ja sen seuraaja, Rainbow\'s End tekiv\xc3\xa4t yhtyeen tunnetuksi hard rock -piireiss\xc3\xa4 teknisesti p\xc3\xa4tev\xc3\xa4ll\xc3\xa4 musisoinnillaan ja ter\xc3\xa4v\xc3\xa4sti sosiaalisia ongelmia k\xc3\xa4sittelevill\xc3\xa4, kuitenkin kristityn n\xc3\xa4k\xc3\xb6kulmasta kirjoitetuilla sanoituksillaan._NEWLINE_Nykyisin monet kriitikot pit\xc3\xa4v\xc3\xa4t Awaiting Your Replyta yhten\xc3\xa4 varhaisen hard rockin  klassisista albumeista. Esimerkiksi All Music Guiden arvostelija Mark Allander antoi albumille viisi t\xc3\xa4hte\xc3\xa4 ja kirjoitti, ett\xc3\xa4 h\xc3\xa4nen mielest\xc3\xa4\xc3\xa4n Awaiting Your Reply edustaa yhtyett\xc3\xa4 parhaimmillaan, kaikkein kappaleiden ollessa erinomaisia. Allanderin mukaan Wendi Kaiserin taustalaulu loistaa albumilla poikkeuksellisesti, muilla yhtyeen levyill\xc3\xa4 h\xc3\xa4nen laulunsa ollessa parhaimmillaan siedett\xc3\xa4v\xc3\xa4\xc3\xa4. "Lightshine"-kappale on Allanderin mukaan albumin kohokohta ja yhtyeen keikoilla suosittu kappale. Allander kehuu my\xc3\xb6s, ett\xc3\xa4 kappaleet on taidokkaasti s\xc3\xa4velletty, t\xc3\xa4ynn\xc3\xa4 koukkuja ja ett\xc3\xa4 Stu Heissin kitaraty\xc3\xb6skentely on erinomaista._NEWLINE_Vuonna 2001, albumi listattiin sadan merkitt\xc3\xa4vimm\xc3\xa4n kristillisen albumin joukossa sijalle 91 kirjassa, CCM Presents: The 100 Greatest Albums in Christian Music.'